钦定古今图书集成/明伦汇编/闺媛典/第105卷 > 皇清十一 > 赖恩海妻雷媚
## 钦定古今图书集成/明伦汇编/闺媛典/第105卷 > 皇清十一 > 赖恩海妻雷媚

按《宁化县志》：雷氏名媚，年十七，归赖恩海，事舅姑，接妯娌，具得欢心。海性不检，以博塞荡产，家徒壁立。媚忍饥寒，未尝向母家索升斗以彰海过一日，泣谓海曰：“君儒家子，当厚自磨濯。今落拓如此，妾纵耐糟糠，如君狼狈何？” 海感其言，始发愤力学，遂籍诸生。顾豪宕成习，每征逐酒食，数窘急，媚黾勉织作给之，历十载无怨辞。而海亦染瘵。媚既不孕，欲择嗣，咸无愿为海后者。海既死，媚绝而甦者再，虽强起治丧，惨淡有求死之色。既而告其兄雷骏鸣曰：“兄能告赖族，择一嗣以续亡者，妹当忍死薙墓草耳。” 久之，媚知赖氏无立嗣意，遂哭诉柩前，自经死。族戚贤而哀之，使与海合葬于祖墓傍，俾得祔食焉。